Exception to the Rule

Exception To The Rule (lyh. ETTR) on vuonna 1986 Sonkajärvellä perustettu suomalainen heavy rock -yhtye. ETTR:n debyyttialbumi High And Low julkaistiin helmikuussa 2010.

Historia
Yhtyeen perustivat joulukuussa 1986 veljekset Markku ja Ari-Pekka Mähönen sekä heidän serkkunsa Tuomo Mähönen. 1987 yhtyeeseen liittyi Mika Repo ja vuonna 1988 Jaakko Kauppinen sekä Ari Komulainen.
Yhtyeen nimeksi otettiin aluksi Riff Raff samannimisen AC/DC:n kappaleen mukaan.

1990-luvun alussa yhtye vaihtoi nimeksi Rising Power – niin ikään AC/DC:n kappaleen mukaisesti.
Rising Power -aikana yhtye oli aktiivisimmillaan vuosina 1992–1996, jolloin se esiintyi mm. Oluset-olutjuhlilla Iisalmessa sekä äänitti kaksi demoa.

Vuosina 1997–2008 ETTR vietti hiljaiseloa. Tuona aikana yhtye kokeili muun muassa Agents-tyylisen tanssimusiikin soittamista.

Nykypäivä
Vuonna 2008 yhtyeen laulajaksi liittyi Juha Arikoski.
Yhtyeen ensimmäinen studioalbumi High And Low äänitettiin tammikuun 2008 – joulukuun 2009 välisenä aikana. Albumin on masteroinut ja miksannut vuosina 1984–2002 Dingo-yhtyeen basistina toiminut Pepe Laaksonen. Albumin on tuottanut Pepe Laaksonen sekä ETTR.

Yhtyeen varsinaisten jäsenten lisäksi albumilla soittaa AC/DC:n edesmenneen vokalistin Bon Scottin kanssa samassa kokoonpanossa (Mount Lofty Rangers) soittanut australialainen Peter Head (Hammond B3) sekä niin ikään pitkään Australiassa vaikuttanut suomalaislähtöinen Mauri Berg (kitara). Muita albumilla esiintyviä vierailevia artisteja ovat Jari Eloranta (kitara) sekä Johanna Tervakangas (taustalaulu).

Musiikki 
ETTR:n esittämä musiikki on tyyliltään melodista heavyrockia.
Yhtyeen suurimpina musiikillisina vaikuttajina ovat olleet AC/DC, Accept sekä Scorpions.
ETTR:n musiikki ei ole kokenut suuria muutoksia reilun 20-vuotisen uran aikana. AC/DC-tyylisen heavyrockin juuret ovat edelleen kuultavissa yhtyeen tuotannossa.

Jäsenet 

Juha Arikoski on ammatiltaan psykologi (PsL), johdon ja esimiesten työnohjaaja ja tietokirjailija. Nykyisin hän työskentelee johdon konsulttina Management Institute of Finland MIF Oy:ssä.

Markku Mähönen toimii maanviljelijänä Sonkajärvellä.

Mika Repo on koulutukseltaan agronomi. Hän toimii kehittämispäällikkönä aluekehityssäätiö Maito-Savossa.

Jaakko Kauppinen palvelee upseerina Suomen puolustusvoimissa.

Yhtyeessä ei tällä hetkellä ole vakituista rumpalia.

Diskografia 

 Albumit

 High And Low (2010)

Lähteet

Yleiset lähteet
 Viralliset kotisivut  Historiikki, diskografia ja kokoonpanotiedot ovat ETTR:n virallisilta kotisivuilta.
 Artikkeli Iisalmen Sanomissa 20.12.2009
 Artikkeli Ruotuväessä 22/09
 Artikkeli Iisalmen Kaupunkilehdessä 20.3.2010
 Artikkeli Iisalmen Sanomissa 17.4.2010
 Artikkeli Koti-Kajaanissa 31.7.2010

Viitteet

Suomalaiset hard rock -yhtyeet
Suomalaiset metalliyhtyeet